[pic] | EUROPOS BENDRIJŲ KOMISIJA | Briuselis, 8.7.2009 KOM(2009) 286 galutinis KOMISIJOS ATASKAITA EUROPOS PARLAMENTUI IR TARYBAI Trečioji metinė 2008 m. Bendrijos paramos, teikiamos pagal 2006 m. vasario 27 d. Tarybos reglamentą (EB) Nr. 389/2006, nustatantį finansinės paramos priemonę Kipro turkų bendruomenės ekonominei plėtrai skatinti, ataskaita Įvadas Tarybos reglamentas (EB) Nr. 389/2006, nustatantis finansinės paramos priemonę Kipro turkų bendruomenės ekonominei plėtrai skatinti[1] (toliau – Pagalbos reglamentas), priimtas 2006 m. vasario 27 d. Remiantis šiuo reglamentu iš 2006 m. Bendrijos biudžeto skirti 259 mln. EUR. Trečioji ataskaita apima laikotarpį nuo 2008 m. sausio 1 d. iki gruodžio 31 d. 2008 m. tarpininkaujant JT abiejų Kipro bendruomenių vadovai pradėjo derybas dėl visapusiško sprendimo. Iki metų pabaigos surengta 13 derybų raundų. Paramos programavimas 2008 m. biudžete nenumatyta jokių papildomų išteklių, dėl kurių būtų reikėję perskirstyti lėšas. Įgyvendinimo mechanizmai Europos Komisija atsakinga už paramos administravimą. Įgyvendinimo mechanizmai nustatyti atsižvelgiant į šios pagalbos programos ir jos gavėjų ad hoc pobūdį. Programa įgyvendinama ES valstybėje narėje, tačiau tik toje jos teritorijos dalyje, kurios tos valstybės narės vyriausybė faktiškai nekontroliuoja ir kurioje ES acquis taikymas sustabdytas. Programai įgyvendinti 2006 m. įsteigta iš Komisijos pareigūnų ir pagal sutartis dirbančių darbuotojų sudaryta programos įgyvendinimo grupė, kuri yra Plėtros generalinio direktorato Kipro turkų bendruomenės darbo grupės dalis. Ataskaitiniu laikotarpiu programos įgyvendinimo grupė dar labiau sustiprinta. 2008 m. gruodžio mėn. ją sudarė 38 darbuotojai: 3 Komisijos pareigūnai, 23 pagal sutartis dirbantys darbuotojai ir 12 privataus rangovo ( Deutsche Gesellschaft fur Technische Zusammenarbeit , GTZ) įdarbintų vietos darbuotojų, atliekančių administravimo ir logistikos funkcijas. Programos įgyvendinimo grupė, kurios nariai Kipre dirba ilgalaikių komandiruočių pagrindu, toliau naudojosi 2006 m. rugsėjo mėn. šiaurinėje Nikosijos dalyje įsteigtu programos paramos biuru. Programos paramos biure rengiami susirinkimai ir seminarai su Kipro turkų bendruomenės suinteresuotosiomis šalimis. Be to, galima tiesiogiai prižiūrėti rangovus. Dėl didėjančio darbuotojų skaičiaus 2008 m. birželio mėn. biuras perkeltas į didesnes patalpas. Logistikos paslaugas biurui pagal sutartį, kuri galioja iki 2012 m. birželio mėn., toliau teikia privatus rangovas (GTZ). Susirinkimai ir seminarai rengiami ir Komisijos atstovybėje Kipre. 2008 m. taisyklė, kad pagal sutartis dirbantys programos įgyvendinimo grupės darbuotojai gali dirbti ne daugiau kaip trejus metus, buvo pirmąkart pritaikyta praktiškai, todėl trims darbuotojams teko palikti grupę, o į jų vietas reikėjo priimti naujų darbuotojų. Įgyvendinimas ataskaitiniu laikotarpiu Bendroji apžvalga Komisija šią programą įgyvendina išskirtinėmis politinėmis, teisinėmis ir diplomatinėmis sąlygomis. Reikia imtis ad hoc priemonių, kad Komisija galėtų įgyvendinti programą laikydamasi patikimo finansų valdymo principų. Paprastai EB finansuojamoms pagalbos programoms įgyvendinti su šalies gavėjos vyriausybe sudaromas finansinis susitarimas, kuriame nustatoma paramos įgyvendinimo teisinė sistema, reglamentuojanti klausimus, tokius kaip mokesčiai ir leidimai dirbti bei gyventi. Šios programos atveju tokio susitarimo nėra. Todėl Komisija turi remtis taisyklėmis ir sąlygomis, kurios, jos nuomone, šiuo metu yra taikytinos vietoje. Šios taisyklės ir sąlygos nėra teisiškai vykdytinos ir sutarties galiojimo laikotarpiu gali keistis. Dėl to, kad nėra finansinio susitarimo, Komisija, sudarydama sutartis su rangovais, turi prisiimti galimą atsakomybę, kurios paprastai neprisiimtų. Siekdami apsisaugoti nuo tokių neaiškumų rangovai gali nustatyti aukštesnes paslaugų kainas. Dėl politinių sąlygų gali būti sunku įgyvendinti vykdomuosius raštus sumoms iš Kipro turkų subjektų išieškoti (tuo atveju, kai nesilaikoma sutarties sąlygų). Komisija ėmėsi priemonių, kad sumažintų šią riziką (pvz., intensyvus stebėjimas ir parama, patikslintos mokėjimo sąlygos). Nuo Kipro turkų bendruomenės paramos priklauso Komisijos darbo rezultatai siekiant ilgalaikės programos sėkmės. Kipro turkų bendruomenės ekspertai dalyvauja rengiant technines specifikacijas ir konkurso sąlygas. Jie taip pat dalyvauja konkursų vertinimo komisijose. Sudarius sutartis Kipro turkų bendruomenės pagalbos gavėjai labai aktyviai dalyvauja valdymo komitetų veikloje. Reikia padaryti daugiau, kad būtų užtikrintas ilgalaikis tvarumas. Kiekvienam projektui numatyti Kipro turkų partneriai. Kipro turkai įsisavina EB procedūras, ypač konkursų ir atrankos procedūras. Įgyvendinant dotacijų schemas 2008 m. padidėjo pagalbos įsisavinimo gebėjimai. Šiuo ataskaitiniu laikotarpiu susidurta su tam tikra 2007 m. antrojoje metinėje ataskaitoje nurodyta rizika, visų pirma susijusia su bendrų politinių sąlygų poveikiu pagalbos įgyvendinimui. Teigdama, kad viešojo pirkimo pranešimų, skelbiamų įgyvendinant programą, tekste be Kipro Respublikos vyriausybės galimai pripažįstama kita valdžios institucija, 2008 m. vasario ir kovo mėn. Kipro Respublikos vyriausybė iškėlė aštuonias bylas prieš Komisiją Pirmosios instancijos teisme ir pateikė aštuonis prašymus dėl laikinųjų priemonių taikymo, taip pat paprašė panaikinti visas šiais pranešimais grindžiamas procedūras. Pirmosios instancijos teismo pirmininkas atmetė prašymus dėl laikinųjų priemonių taikymo 2008 m. balandžio 8 ir 11 d. paskelbtais įsakymais. Kad ateityje išvengtų bet kokių ginčų, Komisija nusprendė pakeisti standartinį viešojo pirkimo pranešimų tekstą. 2008 m. gegužės mėn. Kipro Respublikos vyriausybė atsiėmė skundus pagrindinėse bylose. Dėl šių teismo bylų aštuonių projektų sutarčių sudarymas vėluoja nuo dviejų iki trijų mėnesių. Be to, vėluojama užbaigti vidines procedūras ir reikiamas derybas dėl 9 mln. EUR susitarimo su „KfW“ pasirašymo, kad MVĮ būtų finansuojamos taikant netiesioginį centralizuotą valdymą. Komisija palankiai vertina tai, kad 2008 m. antrajame pusmetyje Kipro Respublikos vyriausybė paspartino informacijos teikimą nuosavybės teisių klausimais. Pažanga pagal tikslą Bendrasis šios pagalbos programos tikslas – palengvinti Kipro susivienijimą skatinant Kipro turkų bendruomenės ekonominį vystymąsi, visų pirma ekonominę salos integraciją, abiejų bendruomenių tarpusavio ryšių bei ryšių su ES gerinimą ir pasirengimą taikyti acquis communautaire . Šioje programoje finansinė parama paskirstoma pagal penkis prioritetinius tikslus. Iš bendros numatytos 259 mln. EUR sumos 240,15 mln. EUR skirti programos vykdomajai veiklai. Svarbiausi veiksmai ir klausimai ataskaitiniu laikotarpiu: 1 tikslas: infrastruktūros plėtra ir restruktūrizavimas Ataskaitiniu laikotarpiu vykdant veiklą daugiausia dėmesio skirta pagal šį prioritetą finansuotinų didelių darbų ir tiekimo komponentų konceptualiojo projekto bei konkurso dokumentų rengimui. Vandens ir (arba) nuotėkų sektoriuje projekto konsultantas netinkamai atliko savo darbą. Programos įgyvendinimo grupė turėjo įdėti daug pastangų, kad sutartis vėl būtų tinkamai vykdoma. Vandens ir (arba) nuotėkų sektoriuje iki 2008 m. gruodžio mėn. buvo paskelbti trys darbų konkursai (įskaitant iš naujo paskelbtą konkursą asbesto vamzdžiams Nikosijos šiaurinėje dalyje pakeisti[2]). Pasibaigus projektavimo etapui vandens ir (arba) nuotėkų projektų įgyvendinimui numatytas biudžetas padidintas daugiau kaip 20 mln. EUR, daugiausia dėl pasikeitusios Kumkojaus (Sirianokhorio) gėlinimo įrenginių strategijos. Iš pradžių planuota siurbti ir gėlinti druskingą vandenį iš Morfu vandeningojo sluoksnio. Tačiau siekiant apsaugoti vandeningąjį sluoksnį nuo irimo buvo nuspręsta gėlinti jūros vandenį. Dėl to smarkiai išaugo sąnaudos, o tai gali daryti poveikį kitų planuojamų projektų finansavimui. Gamtos apsaugos srityje parengta: mokymo strategijos projektas, informavimo programa, pirminiai šešių galimų „Natura 2000“ vietovių valdymo pasiūlymai. Informavimo tikslais surengti du viešieji susirinkimai – pirmasis susirinkimas skirtas plačiajai visuomenei, o antrasis susirinkimas surengtas viename iš šešių[3] galimų „Natura 2000“ vietovių. Kipro turkai ėmėsi papildomų veiksmų, kad apsaugotų šias vietoves, ir specialiąsias apsaugos priemones pradėjo taikyti keturioms vietovėms. Tęsiamas darbas rengiant tyrimus ir konceptualiuosius projektus dėl buvusiųjų anglies kasyklų ir rūdos perdirbimo vietovių valymo Lefkės (Lefkos) regione. Šios veiklos tikslas – nustatyti buvusiųjų anglies kasyklų valymo būdus, kad būtų kiek įmanoma sumažintas poveikis aplinkai ir žmogaus sveikatai. 2008 m. atlikti išsamūs šių vietovių tyrimai. Kietųjų atliekų sektoriuje Komisija pasirašė sutartį dėl apžvalgų, detaliųjų projektų ir konkurso dokumentų parengimo keliems atliekų tvarkymo įrenginiams pastatyti ir rekonstruoti remiantis patvirtintu kietųjų atliekų tvarkymo planu. Pagrindiniai uždaviniai – atlikti numatytų įrenginių išsamius tyrimus, nustatyti jų statymo vietas ir atrinkti technologijas. Be to, 2006 m. numatytų sąnaudų kietųjų atliekų sektoriui nepakanka. Pagal šią programą visų esamų sąvartynų rekonstruoti nepavyks. Energetikos sektoriuje surengtas konkursas dėl trijų veiklos dalių: elektros skaitliukų, skaitliukų kalibravimo ir testavimo sistemos ir reaktyviosios energijos matavimo programos. Pirmasis konkursas buvo nesėkmingas. Antrasis konkursas metų pabaigoje baigėsi sėkmingai. Už lėšas, sutaupytas dėl konkurencinio proceso, 2009 m. bus galima nupirkti daugiau skaitiklių. Pasirašyta sutartis su techninės pagalbos grupe, kad Komisijai padėtų stebėti projekto įgyvendinimą, o Kipro turkų elektros energijos paslaugas teikiančiai bendrovei – valdyti šį sektorių ir įvesti kelių tarifų sistemas. Parengtas SCADA sistemos, kuri suteikia galimybę tiesiogiai stebėti ir kontroliuoti elektros tinklą, viešojo pirkimo konkursas, ir nurodytos specifikacijos, kuriomis užtikrinamas suderinamumas su vyriausybės kontroliuojamose vietovėse šiuo metu įdiegta SCADA sistema. Atsinaujinančios energijos srityje parengtas konkursas dėl bandomosios saulės elektrinės, kurios galingumas – 1 MW. Ataskaitinio laikotarpio pabaigoje tebesitęsė pagrindinio telekomunikacijų projekto, kurio tikslas – atnaujinti esamą tinklą ir pakeisti jį šiuolaikiška internetu valdoma pagrindinio tinklo infrastruktūra, konkursas. Sudaryta sutartis dėl techninės pagalbos teikimo Kirpo turkų pagalbos gavėjai, kad ji valdytų šį sektorių pagal ES standartus ir tarptautinę gerąją patirtį ir įvykdytų visapusišką mokymo programą, kuria būtų siekiama atnaujinti sistemą. 2008 m. liepos mėn. baigtas Komiteto kelių eismo saugumo klausimais organizacinis auditas. Svarbiausias rezultatas – numatytos komiteto pertvarkymo galimybės, kad būtų sustiprintas gebėjimas įveikti sunkumus, susijusius su kelių eismo saugumo priartinimu prie ES standartų. Paskelbti keli viešojo pirkimo konkursai, kuriais siekiama pagerinti avarijų informacinę sistemą, transporto priemonių patikrinimo sistemą, egzaminus vairuotojo pažymėjimui įgyti, eismo operatyvųjį valdymą ir pagrindinį kelių tinklą. 2 tikslas: socialinio ir ekonominio vystymosi skatinimas Dėl nelaimėjusio konkurso dalyvio teisinių veiksmų prieš Komisiją keturis mėnesius vėluojant 2006 m. birželio mėn. suburta Kaimo plėtros paramos grupė (RDST). RDST pagrindinė užduotis – padėti parengti kaimo plėtros planą ir nustatyti 5 mln. EUR dotacijų schemos žemės ūkio gamybai gerinti prioritetus. Pasirašytos 26 bandomosios dotacijų sutartys avių ir ožkų ūkių sanitarinėms sąlygoms gerinti, kurių vertė – daugiau kaip 0,5 mln. EUR. Be to, pradėta įgyvendinti 5 mln. EUR dotacijų schemą, kuria siekiama pagerinti gyvenimo sąlygas kaimo vietovėse. RDST visapusiškai padėjo galimiems pareiškėjams. Įkurtas specialusis programos valdymo skyrius, kuris Komisijai padeda įvertinti dotacijų schemos paraiškas, o atrinktiesiems gavėjams – įgyvendinti projektus. Pasirašytos sutartys su techninės pagalbos grupėmis augalininkystės ir gyvulininkystės sektoriuose dėl ūkių plėtros paslaugų kūrimo ir veterinarijos tarnybų gebėjimų stiprinimo. 2008 m. paskelbti du kvietimai teikti pasiūlymus mokykloms . Pagal pirmąjį kvietimą dotacijos skirtos 13 mokyklų. 2008 m. gruodžio mėn. vienoje iš šių mokyklų apsilankė Komisijos narys J. Figel. Įgyvendinant projektą trijų mokyklų moksleiviai aplankė partnerius Vengrijoje, Suomijoje ir Vokietijoje. Techninė pagalba skirta vykdomai pradinio ir vidurinio mokslo reformai paremti. Tęsiamas bendradarbiavimas su Europos mokymo fondu, o 2008 m. rugsėjo mėn. atidaryta Švietimo plėtros platforma. Du kvietimai teikti pasiūlymus paskelbti mokymosi visą gyvenimą, socialinės integracijos ir aktyvios darbo rinkos priemonėms remti, pagal kuriuos skirta 11 dotacijų. Miesto ir vietos infrastruktūros modernizavimas vykdomas valdant kartu su JTVP. Tęsiami siena apjuostoje Nikosijos dalyje esančio Bedestano pastato restauravimo darbai. Kalevako (Kalivakijos) ir Hisarkojaus (Kampilio) kaimuose baigti projektai vietos infrastruktūrai sutvarkyti. Nemaža pažanga padaryta rengiantis siena apjuostame Famagustos mieste esančios Dezdemonos vietovės valymo darbams. Vykdant labai mažoms ir mažoms įmonėms skirtų paskolų programą daugiausia dėmesio skirta deryboms dėl 9 mln. EUR vertės susitarimo su banku Kreditanstalt für Wiederaufbau (KfW), nes atlikus auditą paaiškėjo, kad šis bankas yra pajėgus vykdyti veiklą pagal centralizuoto valdymo procedūrą. Vykdant tvaraus ekonominio vystymosi veiklą svarbiausia buvo parengti, pradėti vykdyti ir įvertinti 800 000 EUR dotacijų schemą Kipro turkų MVĮ konkurencingumui didinti. Šios schemos prioritetai – pagalbos teikimas MVĮ, kad pasirengtų acquis įgyvendinimui susivienijimo atveju. Privačiojo sektoriaus vystymosi paramos projektas vykdomas valdant kartu su JTVP. Paskelbta 600 000 EUR dotacijų schema, kuria siekiama padėti mažoms Kipro turkų įmonėms susikurti e. prekybos platformas, o šia pagalba galės pasinaudoti 29 atrinktos įmonės. 3 tikslas: sutaikinimo skatinimas, pasitikėjimą stiprinančios priemonės ir parama pilietinei visuomenei 1) Sutaikinimas, pasitikėjimą stiprinančios priemonės ir parama pilietinei visuomenei: pagrindinis uždavinys – stiprinti pilietinės visuomenės organizacijas. Įvertinta pirmoji dotacijų schema „Kipro pilietinė visuomenė pagal I veiksmą“, kurios biudžetas – 2 mln. EUR, ir atrinkta 15 projektų. Paskelbta antroji dotacijų schema „Kipro pilietinė visuomenė pagal II veiksmą“, kurios biudžetas – 2,5 mln. EUR ir pagal kurią pateiktų pasiūlymų vertinimas 2008 m. gruodžio mėn. dar nebuvo pasibaigęs. Pilietinės visuomenės paramos grupė (techninės pagalbos grupė) konsultavo pareiškėjus ir jiems padėjo. Ji vykdė kampaniją, kurios tikslas – informuoti apie pilietinės visuomenės vaidmenį ir aktyvaus pilietiškumo svarbą. Kampanija paskelbta dalyvaujant Komisijos nariui V. Spidla. Pagal šį projektą ES skyrė 1,5 mln. EUR Dingusiųjų asmenų komitetui. 2) Išminavimas: tikėtasi, kad pagal 4 mln. EUR sutartį iš 26 minų laukų, dėl kurių susitarta, bus išminuota 20. Reikia dar 5 mln. EUR, kad iki 2010 m. būtų galima visiškai išminuoti buferinę zoną. 3) Istorijos mokymo projektas: Europos Taryba delsė patvirtinti parašu 1 mln. EUR sutartį dėl istorijos mokymo, nes Kipro Respublikos valdžios institucijos išreiškė susirūpinimą. Galiausiai, projektas buvo atšauktas, nes dėl įvykių šiame sektoriuje tapo nebeaktualus. 4) Politikos mokslų akademija: Europos Tarybos įgyvendinamo projekto uždavinys – ugdyti jaunųjų Kipro lyderių bendrą pagrindinių klausimų, kurie svarbūs kuriant salos ateitį integruotoje Europoje, išmanymą. Iš abiejų salos pusių atrinktos jaunųjų lyderių grupės dalyvavo dviejuose seminaruose. 4 tikslas: Kipro turkų bendruomenės priartinimas prie Europos Sąjungos 2008–2009 akademiniais metais tęsiama stipendijų programa. Skirtos 122 stipendijos – tai yra gerokai daugiau, palyginti su 30 stipendijų, skirtų praėjusiais metais. Kipro turkų studentai studijuoja Jungtinėje Karalystėje, Nyderlanduose, Prancūzijoje, Suomijoje, Belgijoje, Vokietijoje, Italijoje, Ispanijoje, Estijoje ir Vengrijoje. Trečiasis kvietimas teikti pasiūlymus 2009–2010 akademiniams metams buvo paskelbtas rugsėjo mėn., o pirmieji rudenį surengti informacinio pobūdžio susitikimai parodė, kad Kipro turkų studentų susidomėjimas išaugo. Paskelbtas pirmasis kvietimas teikti pasiūlymus pagal Jaunimo mainų ir kitokių žmonių ryšių skatinimo dotacijų schemą, kurios biudžetas – 1,5 mln. EUR. Jos tikslas – padėti Kipro turkams geriau suprasti Europos vertybes, patirtį ir daugiakultūres tradicijas. Atrinkti tik septyni projektų pasiūlymai. Iš didelio atmestų projektų pasiūlymų skaičiaus matyti, kad asmenims sunku kurti projektus, kurie atitiktų bendruosius šio veiksmo tikslus. Vėluota paskelbti viešojo pirkimo konkursą siekiant atrinkti rangovą informacijos punktui, kurį ketinama įsteigti Nikosijos šiaurinėje dalyje, valdyti, nes buvo sunku surasti šiam projektui tinkamų ekspertų. 5 tikslas: Kipro turkų bendruomenės rengimas priimti ir įgyvendinti acquis communautaire Šis tikslas daugiausia įgyvendinamas taikant Komisijos techninės pagalbos informacijos keitimosi priemonę (TAIEX). 2008 m. TAIEX surengė 220 renginių, kaip antai praktinius mokymus, seminarus, kuriuose dalyvavo 466 ES valstybių narių ekspertai. Pagalba daugiausia teikiama kuriant Pasirengimo ateityje taikyti acquis programą (PFAA). Pagrindinis PFAA siekis – sukurti sistemą, pagal kurią būtų nustatomos konkrečios acquis communautaire sritys, kuriose būtų teikiama pagalba rengiantis susivienijimui, ir jų pirmumas. PFAA nustatyta 12 acquis communautaire sričių. Ekonominio bendradarbiavimo ir plėtros organizacijos Finansinių veiksmų darbo grupė (FATF) išreiškė susirūpinimą dėl Kipro šiaurinės dalies pažeidžiamumo pinigų plovimo ir terorizmo finansavimo požiūriu, todėl TAIEX teikė pagalbą tarptautinių standartų ir jų taikymo klausimais. Taigi, 2008 m. spalio mėn. FATF viešai paskelbė, kad pažeidžiamumas pinigų plovimo požiūriu gerokai sumažėjo. Komisija sutiko toliau veikti FATF vardu ir stebėti tolesnius įvykius. Aplinkos sektoriuje pagalba buvo teikiama pasirengimo kartografavimo darbams ir šešių specialiosiomis priemonėmis saugomų aplinkos požiūriu pažeidžiamų vietovių paskyrimui; vandens strategijos tobulinimui; visų vandens gręžinių ir šulinių surašymui. Žemės ūkio politikos srityje tęsiamas darbas rengiant strateginį reformos dokumentą ir atlikta išsami žemės ūkio sektoriaus ekonominė analizė, kurioje daugiausia dėmesio skirta pagrindiniams sektoriams (pieno produktų, grūdų, bulvių ir citrusinių vaisių), taip pat rengiami konkretūs politikos pakeitimų pasiūlymai. Įgyvendinant gebėjimų stiprinimo aplinkos sektoriuje projektą daugiausia dėmesio skirta oro kokybės stebėjimo ir kokybės užtikrinimo sistemų kūrimui. Nustatyta reikalinga įranga, parengtos techninės specifikacijos ir pradėta konkurso procedūra. Daug dėmesio teikiant paramą taip pat skirta poreikiui pagerinti statistinę informaciją. Pasamdyti fitosanitarijos ekspertai, kurie prižiūri žaliąja linija skiriamų teritorijų prekybą bulvėmis, kuri, palyginti su 2007 m. rodikliais, 2008 m. išaugo tris kartus ir pasiekė 2 mln. EUR. Ekspertai taip pat padėjo pradėti prekybą žuvimi ir citrusiniais vaisias. Nepaskirstyta techninė pagalba ir programos rezervo priemonė Ataskaitiniu laikotarpiu šia priemone nepasinaudota. Finansinė parama administracinėms išlaidoms, numatytoms Pagalbos reglamento 4 straipsnio 3 dalyje, padengti Komisijos vykdomam programos įgyvendinimui remti iš viso buvo numatyta 18,85 mln. EUR (t. y. 7,2 % visų finansinių asignavimų). Iš šių lėšų dengiamos programą įgyvendinančių darbuotojų sąnaudos ir su Programos paramos biuru susijusios išlaidos. Finansinis vykdymas (sutartys ir mokėjimai) Sutarčių sudarymas Ataskaitiniu laikotarpiu iš viso sudaryta sutarčių už 37 mln. EUR. Iš šios sumos sutarčių, susijusių su programos vykdomąja veikla, sudaryta už maždaug 31 mln. EUR, o sutarčių, susijusių su veiklos rėmimu pagal Pagalbos reglamento 4 straipsnio 3 dalį – už maždaug 5 mln. EUR. Iki 2008 m. pabaigos iš viso sutarčių sudaryta už beveik 70 mln. EUR (27 %). Iš šios sumos sutarčių, susijusių su vykdomąja veikla, sudaryta už maždaug 63 mln. EUR. Mokėjimai Ataskaitiniu laikotarpiu Komisija išmokėjo maždaug 13 mln. EUR sumą. Iki 2008 m. pabaigos pagal šią programą Komisija iš viso buvo išmokėjusi maždaug 26 mln. EUR (10 %). Stebėsena Pagal laikinąjį peržiūros mechanizmą (IRM) ataskaitiniu laikotarpiu surengti trys posėdžiai. IRM – tai forumas, kuriame su gavėjais išsamiai aptariami programos įgyvendinimo klausimai. Auditas ir kontrolė 2008 m. Plėtros generalinio direktorato Vidaus audito skyrius atliko vidaus auditą. Svarbiausiose rekomendacijose daugiausia dėmesio skiriama patikimo finansų valdymo užtikrinimui atsižvelgiant į specifines šiaurinės Kipro dalies teisines aplinkybes. Informacija, viešumas ir informuotumas Ataskaitiniu laikotarpiu su programa susijusiais klausimais paskelbti 33 spaudos pranešimai. Iš viso įvyko 23 viešieji renginiai. Programos įgyvendinimo grupė ir Europos Komisijos atstovybė naudojosi daugybe galimybių didinti informuotumą apie šią programą, įskaitant Europos Komisijos narių vizitus šiaurinėje Kipro dalyje. Vykdomos informavimo kampanijos per žiniasklaidos priemones, ypač dėl dotacijų schemų, pvz., stipendijų programos. Bendradarbiavimu su EK atstovybe Kipre platinant spaudos pranešimus, pokalbiais su žiniasklaida ir kitais veiksmais taip pat prisidėta prie informuotumo didinimo. Ataskaitiniu laikotarpiu Kipro turkų bendruomenės informuotumas apie programą gerokai padidėjo. Konsultacijos su Kipro Respublikos vyriausybe Surengti susitikimai su Kipro Respublikos vyriausybės atstovais, visų pirma tais atvejais, kai į salą vizito atvykdavo vyresnieji Komisijos pareigūnai. Ataskaitiniu laikotarpiu įvyko aštuoni tokie vizitai. Taip pat buvo rengiami darbo susitikimai su atitinkamų ministerijų atstovais, visų pirma aplinkos, energetikos ir telekomunikacijų srityse, siekiant atsižvelgti į planavimo visos salos lygmeniu aspektus, jeigu tai numatyta pagal Pagalbos reglamento 8 antraštinę dalį. 2008 m. rengta gerokai daugiau projektų, susijusių su nuosavybės teisių patikrinimu. Šiuo tikslu Komisija paprašė Kipro Respublikos vyriausybės pagalbos patvirtinant privačios nuosavybės savininkų vardus ir pavardes. Privačios nuosavybės savininkų vardų ir pavardžių gavimas – tik pirmasis žingsnis. Prieš pasirašydama darbų sutartis Komisija privalo prašyti jų sutikimo ir jį gauti. Išvados Ataskaitiniu laikotarpiu vykdant veiklą daugiausia dėmesio skirta: 1) Įgyvendinimui : rengiami ir peržiūrimi konkursų dokumentai, kvietimai teikti pasiūlymus pagal dotacijų schemas, darbų ir paslaugų konkursai bei sutartys, ir prižiūrimas pasirašytų sutarčių vykdymas. 2) Programos įgyvendinimo grupės stiprinimui : įdarbinta dešimt papildomų darbuotojų, kurie padėjo rengti sutartis ir įgyvendinti programą. Kai kurie ankstesnėse ataskaitose paminėti uždaviniai išliko. Ataskaitiniu laikotarpiu įgyvendinant pagalbos programą svarbūs klausimai: 1) Kipro turkų ir Kipro graikų bendruomenių bendradarbiavimas labai svarbus sėkmingam programos įgyvendinimui. 2008 m. pagerėjus bendradarbiavimui programa vykdyta greičiau. 2) Nedideli pagalbą gaunančios bendruomenės gebėjimai ją įsisavinti . Kipro turkų bendruomenė yra nedidelė ir struktūriniu požiūriu nėra gerai pasirengusi gauti tiek daug išteklių per trumpą laikotarpį. Vis dėlto, 2008 m. situacija labai pagerėjo. 3) Dėl teismo bylų, kurios jau nutrauktos , tam tikrus projektus vėluota įgyvendinti nuo dviejų iki trijų mėnesių. 4) Vėlavimas dėl nuosavybės . Per trumpą įgyvendinimo laikotarpį reikia laiko savininkų vardams ir pavardėms nustatyti ir gauti jų sutikimą. Šis klausimas ypač svarbus 2009 m. artėjant sutarties terminui. 5) Lėšų stoka . Parengus techninius dokumentus ir pakoregavus projektus nustatyta, kad labai trūksta lėšų, todėl iš turimų lėšų gali nepavykti finansuoti vieno ar daugiau planuojamų projektų. [1] OL L 65, 2006 3 7, p. 5. [2] Pirmoji darbų sutartis pasirašyta 2009 m. vasario mėn. [3] Papildomi susirinkimai kitose penkiose vietovėse surengti per pirmąjį 2009 m. pusmetį.